《送闵》
宋代·苏舜钦

鄙性背时向，处世介且迂。自固以为节，人皆指为愚。

少年宦京邑，与众颇异涂。一朝被放弃，漂然落江湖。

江湖信美矣，心迹抑更孤。永言金闺彦，器识当世无。

机发弦上矢，辩走盘中珠。高风乐溪山，耻与势利趋。

殊科二十年，不肯仕京都。顾我穷悴者，一笑情相于。

日日奉杯宴，但觉怀抱摅。琼琚照坐席，内顾瓦砾粗。

未饮心自醉，相对气已舒。得忘羁旅忧，盖以道义俱。

云间宿古寺，花下招歌姝。胜境寻已遍，赏心未尝孤。

玺书趣赴治，候吏拥舳舻。秋风卷在旆，喧喧指东徐。

郊亭对别酒，我独增悲吁。人生大块间，气类有万殊。

贤愚各有合，惟予邈无徒。君子误见知，交契若勘符。

一旦又暌索，千里成阔疏。期君早自奋，佐时发雄图。

功成速收身，单舸还东吴。自头青林下，尊酒相从娱。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。